PATVIRTINTA

Marijampolės sav.

Patašinės universalaus daugiafunkcio centro

 direktoriaus 2022 m. vasario 26 d.

įsakymu Nr. V–39

**MARIJAMPOLĖS SAV. PATAŠINĖS UNIVERSALAUS DAUGIAFUNKCIO CENTRO DARBUOTOJŲ VEIKSMŲ MOKINIUI SUSIRGUS AR PATYRUS TRAUMĄ CENTRE IR MOKINIO TĖVŲ (GLOBĖJŲ, RŪPINTOJŲ) INFORMAVIMO APIE CENTRE PATIRTĄ TRAUMĄ AR ŪMŲ SVEIKATOS SUTRIKIMĄ TVARKA**

**I SKYRIUS**

**BENDROSIOS NUOSTATOS**

1. Marijampolės sav. Patašinės universalus daugiafunkcis centras (toliau – Centras ) vadovaujasi darbuotojų veiksmų mokiniui susirgus ar patyrus traumą ir mokinio tėvų (globėjų, rūpintojų) informavimo apie Centre patirtą traumą ar ūmų sveikatos sutrikimą tvarka (toliau – Tvarka), kuri reglamentuoja Centro darbuotojų veiksmus mokiniui susirgus ar patyrus traumą Centre.
2. Tvarkos tikslas – užtikrinti darbuotojų veiksmus vaikui staiga susirgus ar patyrus traumą Centre ir apie tai informuoti mokinio tėvus (globėjus, rūpintojus).
3. Tvarkoje naudojamos sąvokos ir apibrėžimai:
	1. **Mokinys** – asmuo, kuris mokosi.
	2. **Tėvai (globėjai, rūpintojai)** – mokinio atstovai pagal įstatymą, t. y. vaiko tėvai, vaiką įvaikinus, – įtėviai, nustačius globą ar rūpybą, – globėjai ar rūpintojai, įstatymų nustatytais atvejais – valstybinė vaiko teisių apsaugos institucija.
	3. **Mokyklos darbuotojas** – Mokykloje dirbantys pedagogai, administracijos bei kiti darbuotojai.
	4. **Trauma –** audinių arba organų sužalojimas, sukeltas išorinio faktoriaus. Trauma pagal žalojantį faktorių būna mechaninė (pvz., sužeidimas autoavarijoje), terminė (pvz., nušalimas), cheminė (pvz., apsinuodijimas šarmais), elektros (sužalojimas elektros srove), psichinė (pvz., po sunkių išgyvenimų). Trauma gali būti uždara, kai nepažeidžiamas odos ir gleivinės vientisumas, ir atvira (žaizda).
	5. **Ūmus sveikatos sutrikimas** – sveikatos būklės pablogėjimas, kuris pasireiškia karščiavimu, dusuliu, skausmu, viduriavimu, vėmimu, neaiškios kilmės bėrimais ar kitais požymiais.
4. Tvarka parengta, vadovaujantis:
	1. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ĮSAK-2680 „Dėl Visuomenės sveikatos priežiūros mokykloje tvarkos aprašo patvirtinimo“.
	2. Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“.
	3. Sveikatos mokymo ir ligų prevencijos centro ir MB „Audito projektai“ parengtomis metodinėmis rekomendacijomis „Sveikatos priežiūrą mokyklose vykdančių visuomenės sveikatos specialistų funkcijų, vykdomų pagal visuomenės sveikatos priežiūros mokykloje tvarkos aprašą, metodinės rekomendacijos“ (2020).
	4. Lietuvos Respublikos sveikatos apsaugos ministro 2002 m. birželio 13 d. įsakymu Nr. 278 „Dėl Pavojingų ir ypač pavojingų užkrečiamųjų ligų, dėl kurių ligoniai, asmenys, įtariami, kad serga pavojingomis ar ypač pavojingomis užkrečiamosiomis ligomis, asmenys, turėję sąlytį, ar šių ligų sukėlėjų nešiotojai turi būti hospitalizuojami, izoliuojami, tiriami ir (ar) gydomi privalomai, sąrašo patvirtinimo“.
	5. Lietuvos Respublikos sveikatos apsaugos ministro 2005 m. gruodžio 5 d. įsakymu Nr. V-946 „Dėl Užkrečiamųjų ligų židinių privalomojo aplinkos kenksmingumo pašalinimo tvarkos aprašo patvirtinimo“.
	6. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).
	7. Lietuvos Respublikos švietimo ir mokslo ministro 2000 m. vasario 11 d. įsakymu Nr. 113 „Dėl Moksleivių nelaimingų atsitikimų tyrimo, registravimo ir apskaitos nuostatų“.

**II SKYRIUS**

**CENTRO DARBUOTOJŲ VEIKSMAI VAIKUI SUSIRGUS AR**

**PATYRUS TRAUMĄ CENTRE**

1. Mokiniui susirgus Centre:
	1. Grupės pedagogas, kurio ugdomosios veiklos metu vaikui pasireiškė ūmaus sveikatos būklės sutrikimo požymiai, nedelsdamas tokį vaiką palydi iki sveikatos priežiūros kabineto visuomenės sveikatos specialisto, vykdančio sveikatos priežiūrą mokykloje, (toliau – VSS) konsultacijai arba, jei jis dėl sveikatos būklės negali eiti, informuoja VSS atvykti į grupę ar kitą patalpą, kurioje yra sergantysis. Jei VSS Centre nėra, mokinio sveikatos būklę įvertina grupės pedagogas, kurio ugdomojoje veikloje dalyvauja toks mokinys.
	2. Sveikatos būklės įvertinimo metu vertinama, ar vaikas gali toliau dalyvauti kasdieninėje grupės veikloje.
	3. Jeigu manoma, kad vaikas negali toliau dalyvauti kasdieninėje grupės veikloje, sveikatos būklės įvertinimą atlikęs darbuotojas informuoja vaiko tėvus (globėjus, rūpintojus) telefonu apie vaiko sveikatos būklę, taip pat:
		1. kviečia atvykti pasiimti vaiką;
		2. rekomenduoja, esant poreikiui, susisiekti su vaiko gydytoju diagnozės nustatymui ir gydymo paskyrimui;
		3. informuoja, kad į Centrą vaikas gali sugrįžti tik visiškai pasveikęs.
	4. VSS ar kitas pedagogas, atlikęs vaiko sveikatos būklės įvertinimą ir nustatęs, kad jis negali toliau dalyvauti ugdomojoje veikloje, papildomai apie tai informuoja vaiko grupės vadovą.
	5. Vaikui suteikiama galimybė laukti tėvų (globėjų, rūpintojų) grupės patalpoje arba kitoje saugioje patalpoje su pedagogo ar kito specialisto priežiūra.
	6. Jei kyla įtarimų, kad vaikas serga pavojinga ar ypač pavojinga užkrečiamąja liga, jis atskiriamas nuo kitų vaikų ir stebimas iki atvyks tėvai (globėjai, rūpintojai).
	7. Esant būtinybei, teikiama pirmoji pagalba pagal Centro patvirtintą Pirmosios pagalbos organizavimo tvarką.
	8. Gavus Nacionalinio visuomenės sveikatos centro informaciją apie patvirtintą pavojingos ar ypač pavojingos užkrečiamosios ligos atvejį ar protrūkį, nedelsiant apie tai informuojamas Centro direktorius ar jo įgaliotas atstovas, kuris organizuoja patalpų valymą, vėdinimą ir dezinfekciją pagal specialistų, vykdančių užkrečiamųjų ligų epidemiologinę priežiūrą ir kontrolę, nurodymus.
2. Vaikui patyrus traumą Centre:
	1. Esant būtinybei, vaikas paguldomas jo buvimo vietoje, skubiai kviečiamas VSS. Jei VSS tuo metu nėra, pirmąją pagalbą teikia arčiausiai esantis Centro darbuotojas, privalantis suteikti pirmąją pagalbą teisės aktų numatyta tvarka.
	2. Pirmoji pagalba teikiama pagal Centro Pirmosios pagalbos organizavimo tvarką.
	3. Jei reikia skubiosios medicinos pagalbos, teikiantis pirmąją pagalbą darbuotojas arba įvykio vietoje esantys kiti darbuotojai nedelsdami kviečia greitąją medicinos pagalbą (toliau – GMP) telefonu 112.
	4. Jei dėl patirtos traumos vaikas negali toliau dalyvauti grupės veikloje ir (ar) vežamas į asmens sveikatos priežiūros įstaigą (toliau – ASPĮ), apie įvykį telefonu informuojami vaiko tėvai (globėjai, rūpintojai), Centro direktorius ar jo įgaliotas atstovas.
	5. Atliekamas traumos, prilyginamos nelaimingam atsitikimui, ištyrimas pagal teisės aktus, reglamentuojančius nelaimingų atsitikimų ištyrimą.
3. Jeigu GMP susirgusį ar patyrusį traumą vaiką veža į ASPĮ dar neatvykus tėvams (globėjams, rūpintojams), jį lydi Centro direktoriaus ar jo įgalioto atstovo paskirtas darbuotojas ir lieka su nukentėjusiuoju, kol atvyks tėvai (globėjai, rūpintojai) arba jų įgaliotas asmuo.
4. Apie kiekvieną atvejį, kada vaikas negali tęsti ugdymo proceso, situaciją vertinantis VSS arba Centro darbuotojas sprendžia individuliai. Orientaciniai atvejai:
	1. vaikui nustatomi pavojingų ar ypač pavojingų užkrečiamųjų ligų ar kitų ūmių sveikatos sutrikimų požymių (karščiuoja, dūsta, skundžiasi skausmu, viduriuoja, vemia, turi nežinomos kilmės bėrimo elementų ir kt.), traumų atvejais;
	2. vaiko liga riboja jo dalyvavimą grupės veikloje;
	3. vaiko būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų vaikų interesų;
	4. vaiko liga kelia pavojų kitų vaikų ir darbuotojų sveikatai.
5. Centre turi būti mokinių tėvų (globėjų, rūpintojų) arba jų raštiškai įgaliotų atstovų sąrašai su adresais ir telefonų numeriais, kurie saugomi grupėse ir (ar) Centro raštinėje. Už nuolatinį šių sąrašų papildymą, atvykus naujam vaikui, arba pasikeitus tėvų (globėjų, rūpintojų) arba jų raštiškai įgaliotų atstovų kontaktiniams duomenims, atsakingi grupių vadovai.

**III SKYRIUS**

**BAIGIAMOSIOS NUOSTATOS**

1. Už sklandų veiksmų vaikui susirgus ar patyrus traumą Centre, atsako visi Tvarkoje nurodyti darbuotojai ir mokinių tėvai (globėjai, rūpintojai).
2. Darbuotojai, dalyvaujantys šios Tvarkos įgyvendinime, privalo užtikrinti vaiko asmens ir sveikatos duomenų konfidencialumą, naudoti šiuos duomenis tiek, kiek reikalinga vaiko teisei būti sveikam užtikrinti, tačiau nepažeidžiant jo teisės į privatų gyvenimą, asmens neliečiamybę, privalo neatskleisti, neperduoti ir nesudaryti sąlygų susipažinti su šiais duomenimis nė vienam asmeniui, kuris neturi teisės jais naudotis, ir saugoti konfidencialumą perėjus dirbti į kitas pareigas ar pasibaigus darbo santykiams.

\_\_\_\_\_\_\_\_\_\_\_\_\_\_\_\_\_\_\_\_